b'\n_START_ARTICLE_\nChristiansborg Slotsplads\n_START_PARAGRAPH_\nChristiansborg Slotsplads er en plads p\xc3\xa5 Slotsholmen i K\xc3\xb8benhavn. Pladsen ligger mellem Christiansborg Slot, der blandt andet rummer Folketinget, og Slotsholmskanalen. Slotspladsen har en lang historie som br\xc3\xa6ndpunkt for det politiske liv i Danmark og danner ofte ramme om politiske demonstrationer og manifestationer._NEWLINE_Midt p\xc3\xa5 slotspladsen st\xc3\xa5r Herman Wilhelm og Vilhelm Bissens rytterstatue af Kong Frederik 7., der i 1849 afgav sin magt til folkestyret og gav grundloven til danskerne._NEWLINE_Under slotspladsen ligger en del af ruinerne af Absalons borg og K\xc3\xb8benhavns Slot.\n_START_SECTION_\nHistorie\n_START_PARAGRAPH_\nDen 18. oktober 1660 blev overgangen fra valgkonged\xc3\xb8mme til arvekonged\xc3\xb8mme markeret med en ceremoni p\xc3\xa5 slotspladsen foran K\xc3\xb8benhavns Slot, hvor Frederik 3. modtog arvehyldningen p\xc3\xa5 en tribune foran B\xc3\xb8rsen._NEWLINE_17. januar 1772, dagen efter kuppet mod Struensee, samlede der sig en ophidset menneskem\xc3\xa6ngde p\xc3\xa5 slotspladsen, og de nye magthavere Enkedronning Juliane Marie og Arveprins Frederik viste sig p\xc3\xa5 Christiansborgs balkon sammen med Christian 7., s\xc3\xa5 m\xc3\xa6ngden kunne se, at kongen var i live. Senere samme dag k\xc3\xb8rte Christian 7. og arveprinsen i glaskaret gennem den jublende menneskem\xc3\xa6ngde p\xc3\xa5 slotspladsen._NEWLINE_Efter K\xc3\xb8benhavns brand i 1795 fik en stor del af byens husvilde borgere bolig i en midlertidig baraklejr kaldet Frederikskoloni p\xc3\xa5 slotspladsen._NEWLINE_21. marts 1848 gik et folketog fra Gammeltorv til Christiansborg Slotsplads og kr\xc3\xa6vede afskaffelse af enev\xc3\xa6lden. Da Frederik 7. indvilligede, var der dagen efter en ny og st\xc3\xb8rre demonstration p\xc3\xa5 slotspladsen, der fejrede enev\xc3\xa6ldens fald med en hyldest til kongen._NEWLINE_Efter indf\xc3\xb8relsen af folkestyret har slotspladsen utallige gange dannet ramme om st\xc3\xb8rre og mindre politiske demonstrationer, ligesom den siden 19. oktober 2001 har v\xc3\xa6ret hjemsted for FredsVagten ved Christiansborg.\n_START_SECTION_\nRenovering i 2011-2019\n_START_PARAGRAPH_\nFolketinget og Slots- og Kulturstyrelsen besluttede i 2011 at biler fysisk skulle forhindres adgang til slotspladsen. Baggrunden var terrorangrebene i Norge 22. juli 2011 hvor der var parkeret i bil med spr\xc3\xa6ngstoffer foran regeringsbygningen i Oslo. I 2013 var det gennemf\xc3\xb8rt ved at der var anbragt st\xc3\xa5lpullerter og r\xc3\xa5 granitsten i en halvcirkel rundt om slotspladsen._NEWLINE_Folketinget \xc3\xb8nskede en mere permanent arkitektonisk l\xc3\xb8sning, og besluttede en st\xc3\xb8rre renovering af pladsen. Der blev opstillet 85 granitkugler i en bue rundt om slotspladsen, placeret p\xc3\xa5 st\xc3\xa5lpullerter s\xc3\xa5 de ikke kan trilles v\xc3\xa6k. Kuglerne er fremstillet af lys bornholmsk mosel\xc3\xb8kkegranit. Materialet blev valgt fordi det ogs\xc3\xa5 bruges p\xc3\xa5 Christiansborgs facade og rytterstatuens base. Hver kugle vejer 1,7 tons. To steder er der i r\xc3\xa6kken af sten placeret s\xc3\xa6nkbare pullerter s\xc3\xa5 biler med lovligt \xc3\xa6rinde p\xc3\xa5 pladsen har mulighed for at komme ind._NEWLINE_Desuden blev pladsen brolagt med brosten, og der blev plantet 12 nye tr\xc3\xa6er langs Slotsholmskanalen til erstatning for 10 tr\xc3\xa6er som tidligere havde st\xc3\xa5et p\xc3\xa5 pladsen og i Slotsholmsgade. 30. januar 2019 blev den opbyggede slotsplads officielt indviet.'